Ռուբեն Ահարոնյան

Ռուբեն Միքայելի Ահարոնյան (), հայ ջութակահար։ Հայկական ԽՍՀ ժողովրդական արտիստ (1980 թ.)։

Կենսագրություն 
Ծնվել է 1947 թվականի մայիսի 24-ին, Ռիգայում։ 1965 թվականին դարձել է Անդրկովկասյան 2-րդ մրցույթի (Թբիլիսի) հաղթող։ 1971 թվականին ավարտել է Մոսկվայի կոնսերվատորիան (Յուրի Յանկելևիչի դասարան), այնուհետև ասպիրանտուրան (Լեոնիդ Կոգանի դասարան)։ 1972 թվականին հաղթել է Մոնրեալի բավականին բարդ միջազգային մրցույթում, իսկ 1974 թվականին Յուջին Ֆոդորի և Ռուսուդան Գվասալիայի հետ երկրորդ մրցանակն է բաժանել Չայկովսկու անվան 5-րդ միջազգային մրցույթում (առաջին մրցանակ այս անգամ չի շնորհվել)։

1971 թվականից դասավանդել է Երևանի պետական կոնսերվատորիայում, պրոֆեսոր։ 1982 թվականից ղեկավարել է Հայաստանի պետական կամերային նվագախումբը։

1996 թվականին տեղափոխվել է Ռուսաստան և դարձել Բորոդինի անվան լարային քառյակի առաջին ջութակը։ 2001 թվականին քառյակի մյուս երաժիշտների հետ արժանացել է Ռուսաստանի Դաշնության պետական մրցանակի։

Մրցանակներ, կոչումներ 
Անդրկովկասյան (Թբիլիսի, 1965 թ., 1-ին մրցանակ), Համամիութենական (Մոսկվա, 1965 թ., 2-րդ մրցանակ), միջազգային՝ Չայկովսկու անվան (Մոսկվա, 1966 թ., 6-րդ մրցանակ), Էնեսկուի անվան (Բուխարեստ, 1970 թ., 2-րդ մրցանակ) և Մոնրեալի (1972 թ., երկու 1-ին մրցանակ, որոնցից մեկը՝ կանադական ժամանակակից ստեղծագործության լավագույն կատարման համար) մրցույթների դափնեկիր է։

1980 թվականին արժանացել է Հայկական ԽՍՀ ժողովրդական արտիստի կոչմանը, 1988 թվականին՝ ՀԽՍՀ պետական մրցանակի, 2001 թվականին` ՌԴ Պետական մրցանակի, 1996 թվականին՝ Մովսես Խորենացու մեդալի, 2012 թվականին՝ ՀՀ մշակույթի նախարարության ոսկե մեդալի։

Ծանոթագրություններ 

Հայ ջութակահարներ
Խորհրդահայեր
Հայ մանկավարժներ